LV Eiropas Savienības Oficiālais Vēstnesis C 29/1

KOMISIJAS ATZINUMS

(2011. gada 28. janvāris),

piemērojot 7. pantu Eiropas Parlamenta un Padomes Direktīvā 98/37/EK par aizliegumu, ko Polijas iestādes ir noteikušas attiecībā uz elektrisko triecienurbjmašīnu, kuras preču zīme ir “VERTO” MD-2009-153

(Dokuments attiecas uz EEZ)

2011/C 29/01

1. Polijas iestāžu paziņojums

Direktīvas 98/37/EK (1) par dalībvalstu normatīvo un administratīvo aktu tuvināšanu attiecībā uz mašīnām 2. panta 1. punktā noteikts, ka dalībvalstis veic visus vajadzīgos pasākumus, lai nodrošinātu direktīvā noteikto mašīnu laišanu tirgū un nodošanu ekspluatācijā tikai tad, ja, pareizi uzstādot, uzturot darba kārtībā, kā arī izmantojot atbilstīgi paredzētajam mērķim, tās neapdraud cilvēku un attiecīgā gadījumā arī mājdzīvnieku veselību un drošumu, kā arī neapdraud īpašuma drošumu.

Direktīvas 7. panta 1. punktā paredzēts, ka tad, ja dalībvalsts konstatē, ka, atbilstīgi paredzētajam mērķim lietojot mašīnas ar CE zīmi, tās var apdraudēt cilvēku un attiecīgos gadījumos mājdzīvnieku vai īpašuma drošumu, dalībvalsts veic visus vajadzīgos pasākumus, lai tādas mašīnas izņemtu no tirgus, aizliegtu to laišanu tirgū, nodošanu ekspluatācijā un lietošanu vai ierobežotu to brīvu apriti. Dalībvalsts nekavējoties informē Komisiju par jebkuru šādu pasākumu, norādot lēmuma iemeslus.

Polijas iestādes 2009. gada 26. februārī paziņoja Eiropas Komisijai par to, ka tās aizliedz laist tirgū pārnēsājamu 50G502 tipa elektrisko rokas triecienurbjmašīnu, kuras preču zīme ir “VERTO”. Elektrisko triecienurbjmašīnu izgatavoja uzņēmums Zhejiang Wuyi Gongli Electric Machine Co. Ltd, F. H. Shan Ind. Zone Donggan, 321201 Wuyi Zhejiang Prov., Ķīna un tirgū laida uzņēmums Topex Sp. z.o.o Sp. k., ul. Pograniczna 2/4, 02-285 Warsaw, Polija.

Eiropas Komisijai nosūtītajā dokumentācijā bija 2007. gada 22. oktobra EK atbilstības deklarācija, ko sagatavoja Topex Sp. z.o.o.

Saskaņā ar minētās direktīvas 7. panta 2. punktu Komisijai pēc apspriešanās ar iesaistītajām personām jāpaziņo, vai tā atzīst pasākumu par pamatotu. Ja atzīts, ka aizliegums ir pamatots, Komisija informē dalībvalstis, lai tās atbilstīgi 2. panta 1. punktā minētajiem pienākumiem attiecībā uz konkrēto mašīnu varētu veikt visus vajadzīgos pasākumus.

2. Polijas iestāžu norādītie iemesli

Aizliegums, ko noteica Polijas iestādes, tika pamatots ar to, ka elektriskā triecienurbjmašīna neatbilst šādām būtiskām veselības aizsardzības un drošības prasībām, kas izklāstītas Direktīvas 98/37/EK I pielikumā saistībā ar atsauci uz saskaņotajiem Eiropas standartiem EN 60745-1:2003 – Ar elektromotoru darbināmi rokas darbarīki. Drošums. 1. daļa: Vispārīgās prasības un EN 60745-2-1:2003 – Ar elektromotoru darbināmi rokas darbarīki. Drošums. 2–1. daļa: Īpašās prasības urbjmašīnām un trieciena urbjmašīnām, kuras citētas EK atbilstības deklarācijā:

1.5.1. Elektroenerģijas pievads

Nepietiekama pastiprinātas izolācijas elektroizturība: pie sprieguma, kas zemāks par paredzēto robežvērtību, novērota dzirksteļošana starp atklātajām metāla daļām (darbvārpsta) un aktīvajām daļām, tādējādi radot elektrošoka risku.

1.7.3. Marķējums

Urbjmašīna nebija pienācīgi marķēta. Informatīvā plāksnīte bija nokritusi, kā dēļ varēja trūkt būtiskas informācijas par mašīnas drošu izmantošanu.

3. Komisijas atzinums

Komisija 2010. gada 28. jūlijā nosūtīja vēstuli uzņēmumam Topex Sp. z.o.o., kas bija parakstījis EK atbilstības deklarāciju, aicinot paust savus apsvērumus par Polijas iestāžu noteikto pasākumu. Līdz šim atbilde nav saņemta.

Ievērojot pieejamo dokumentāciju, Komisija uzskata, ka Polijas iestādes ir pierādījušas ka mašīna, uz kuru attiecas ierobežojošais pasākums, neatbilst iepriekšminētajām būtiskajām veselības aizsardzības un drošuma prasībām. Šīs neatbilstības rada pamatu nopietniem to personu apdraudējumiem, kuras lieto attiecīgo mašīnu.

Tādēļ pēc vajadzīgās procedūras izpildes Komisija atzīst, ka Polijas iestāžu noteiktais pasākums ir pamatots.

Briselē, 2011. gada 28. janvārī Komisijas vārdā – priekšsēdētāja vietnieks Antonio TAJANI

(1) OV L 207, 23.7.1998., 1. lpp.